
פרוטוקול מס' 435

מישיבת ועדת הכלכלה

יום שלישי, כ"ז בשבט התשע"א (1 בפברואר 2011), שעה 10:30

סדר היום:  הצעת חוק הפיקדון על מיכלי משקה (תיקון מס' 4) (תיקון – דחיית תחילה לעניין מכל משקה אלכהולי), התשע"א-2011

נכחו:

חברי הוועדה: יצחק וקנין – מ"מ יו"ר הוועדה

מוזמנים:        יהושע פדרסן             לשכה משפטית, המשרד להגנת הסביבה

                        יואב גואל                  המשרד להגנת הסביבה

                        אייל זיו                     אי.בי.בי. אל ספיריט – יבואן משקעות אלכוהול

                        צחי דותן                   מנכ"ל מועצת גפן היין

                        ישראל איבדן             מנכ"ל ניר כרמל

                        צביקה אלון              מנכ"ל מועצת הצמחים

                         סיגל בלט                 מנהלת איגוד תעשיות מזון, התאחדות התעשיינים

                         צביקה גולדשטיין     מנהל איגוד תעשיות המזון

יועצת משפטית: אתי בנדלר
מנהלת הוועדה:
לאה ורון
רשמה:
יפעת שפרכר

הצעת חוק הפיקדון על מיכלי משקה (תיקון מס' 4)

(תיקון – דחיית תחילה לעניין מכל משקה אלכוהולי), התשע"א-2011

היו"ר יצחק וקנין:

רבותיי, אני פותח את ישיבת ועדת הכלכלה. הצעת חוק הפיקדון על מיכלי משקה (תיקון מס' 4) (תיקון – דחיית תחילה לעניין מכל משקה אלכוהולי), התשע"א-2011. הצעת החוק אושרה בקריאה טרומית ב-12.1.2011. החוק אמור להיכנס לתוקף ב-6 לפברואר 2011. כאשר החקיקה הועברה בכנסת על פיקדון מכלי משקה הייתה הערה של פרק הזמן שיוקצה למשווקים, זאת אומרת האפשרות שתאפשר להם להמשיך ולמכור את אותם מיכלי משקה עם התפוגה כפי שנכתבה. נדמה לי שהפיקדון היה 25 אגורות. כרגע הוא שונה ל-30 אגורות. במשקה אלכוהולי זמן התפוגה הרבה יותר גדול. זה לא כמו משקה רגיל שזה 3,4 חודשים. משקה אלכוהולי יש לו שנה, שנתיים ואפילו 3 שנים. ביקשתי מהשר שמחון להגיש הצעת חוק להאריך בעוד כחצי שנה את התקופה. אני נעניתי לבקשה כיוון שמדובר פה בפרט טכני. הממשלה הסכימה וגם פטרה את החוק הזה מחובת הנחה. כרגע החוק מונח פה. אנחנו מוסיפים עוד חצי שנה מהתאריך של 6.2. לא תינתן תקופה נוספת. זאת הייתה ההתחייבות שלי כשהצגתי את החוק במליאה. בפרק הזמן הזה תצטרכו להסדיר את כל הדברים בנושא של פיקדון למכלי משקה. 


הצעת חוק הפיקדון על מיכלי משקה (תיקון מס' 4) (תיקון – דחיית תחילה לעניין מכל משקה אלכוהולי), התשע"א – 2011. תיקון סעיף 23 בחוק הפיקדון על מיכלי משקה (תיקון מס' 4), התש"ע-2010, בסעיף 23(ב), במקום "בתום שנה" יבוא "בתום שנה וחצי". מי בעד הסעיף כפי שהוקרא?

ה צ ב ע ה

בעד – פה אחד

אושר

לאה ורון:
מיכל, הרפרנטית של המשרד לאיכות הסביבה, מוסרת כי הצעת החוק אינה כרוכה בעלות מתקציב המדינה.  

צחי דותן:
אני רוצה להגיד  תודה רבה לאדוני על העזרה, לאנשי המשרד להגנת הסביבה ולשר החקלאות שהתחיל את המהלך.

אתי בנדלר:
זה יפורסם עכשיו לקריאה ראשונה. לאחר מכן צריך להיות דיון קצר בוועדה לצורך הכנה לקריאה שנייה ושלישית. 

היו"ר יצחק וקנין:

הישיבה נעולה.
הישיבה ננעלה בשעה 10:35

